钦定古今图书集成/理学汇编/经籍典/第137卷 > 《匏有苦叶》
## 钦定古今图书集成/理学汇编/经籍典/第137卷 > 《匏有苦叶》

楚白公之难，有仕之善者，辞其母将死君。其母曰：“弃
母而死君，可乎？”曰：“闻事君者内其禄而外其身。今之
所以养母者，君之禄也。请往死之。”比至朝，三废车中。
其仆曰：“子惧，何不反也？”曰：“惧，吾私也；死君，吾公也。吾
闻君子不以私害公。”遂死之。君子闻之曰：“好义哉，必
济矣夫！《诗》云：‘深则厉，浅则揭’。”此之谓也。